J. Čech, poslanec: (2007-11-29):
Keďže som členom výboru pre pôdohospodárstvo, životné prostredie a ochranu prírody, chcel by som sa vyjadriť ku kapitolám ministerstva pôdohospodárstva a ministerstva životného prostredia. Pri tvorbe rozpočtu vychádzal rezort pôdohospodárstva z dvoch priorít vyplývajúcich z programového vyhlásenia vlády. Najdôležitejšou prioritou je dorovnanie úrovne priamych platieb do 80 % priemeru krajín Európskej únie pätnásť ako maximálne možnej úrovne odsúhlasenej Európskou komisiou. Musím konštatovať, že programová štruktúra rozpočtu rezortu pôdohospodárstva zostáva v porovnaní s rokom 2007 v podstate nezmenená. Mám za to, že rezort vyvinie maximálne úsilie na efektívnosť a zabezpečí, že pridelené finančné zdroje na rok 2008 budú použité na zlepšenie konkurecieschopnosti pôdohospodárskeho a lesohospodárskeho odvetvia, zlepšenie životného prostredia, zlepšenie kvality života vo vidieckych oblastiach, vytváranie nových pracovných príležitostí, vytvoriť podmienky na zmenšovanie regionálnych rozdielov, oživenie trhu práce a zlepšenie životnej úrovne na vidieku. Musím tiež pripomenúť, že pre rezort bude zabezpečenie všetkých úloh v tejto spomínanej oblasti, samozrejme, v požadovanej kvalite v rozsahu zákonných úprav pri nastavených limitoch výdavkov veľmi zložité. Čo sa týka kapitoly životného prostredia, návrh vychádza zo súčasnej štruktúry organizácií, ktoré sú v pôsobnosti tohto rezortu a neobsahuje ešte zmeny, ktoré by mali pravdepodobne nastať v hospodárení vybraných rozpočtových organizácií v budúcom roku. V príjmovej časti pre rok 2008 ministerstvo financií navrhuje sumu        3 mld. 741 mil. 485 tisíc, z toho prostriedky rozpočtu Európskej únie sú 3 mld. 232 mil. 765 tisíc korún. Vo výdavkovej časti rozpočet zohľadňuje päť priorít, z ktorých je pre mňa najvýznamnejšia priorita vychádzajúca z priorít štátnej environmentálnej politiky podľa programového vyhlásenia vlády a je to zabezpečenie ochrany životov ľudí a majetku pred povodňami. Mal som možnosť spolu s mojimi kolegami z výboru pre pôdohospodárstvo, životné prostredie a ochranu prírody vidieť na vlastné oči, v akom katastrofálnom stave sú hrádze a zvlášť na hranici s Ukrajinou, kde naša republika v minulom období neurobila takmer nič na ochranu proti povodniam i napriek tomu, že sme vedeli o zámeroch nášho suseda o budovaní jeho vlastných nových navyšovaných hrádzí, čím vlastne nebezpečenstvo záplav sa presunie na naše územie. Preto prostriedky, s ktorými počíta rozpočet v roku 2008 na ochranu pred povodňami, považujem za veľmi účelné a prepotrebné. K podstatným skutočnostiam tohto rozpočtu v rezorte životného prostredia nepovažujem za potrebné sa vyjadrovať. Z toho dôvodu, vážené panie poslankyne, vážení poslanci, dovoľte mi na záver vyjadriť názor, že predložený návrh rozpočtu na rok 2008 spĺňa všetky atribúty na splnenie maastrichtských kritérií pre prijatie eura. Dovolím si tiež vysloviť názor, že tento predložený návrh rozpočtu je jeden z najlepších, keď nie najlepší za posledné roky. Preto ja s mojimi kolegami a kolegyňami v klube, a som presvedčený, že i s kolegami a kolegyňami z koaličných klubov budeme hlasovať za schválenie tohto rozpočtu. Ďakujem za pozornosť.